US-taalbeleid: Belangegroepe genooi om kommentaar te lewerUniversiteit van Stellenbosch. Argieffoto. Die Universiteit Stellenbosch (US) het Dinsdag met ŉ proses begin om sy huidige taalbeleid te hersien. Belangegroepe soos personeel, studente, alumni en donateurs is genooi om teen 22 April vanjaar per e-pos kommentaar te lewer op die eerste konsep-weergawe van die nuwe voorgestelde Taalbeleid. Hierdie konsepbeleid is deur die taalhersieningswerkgroep saamgestel en is beskikbaar by www.sun.ac.za/taal. “Respondente kan algemene én spesifieke kommentaar op die konsepbeleid lewer, en addisionele voorstelle maak,” het Susan van der Merwe, woordvoerder van die universiteit, gesê. Sy het gesê alle voorstelle sal deur die werkgroep oorweeg word vir moontlike insluiting. “Dit sal egter nie moontlik wees om alle voorstelle by die tweede konsep in te sluit nie.” Respondente kan ŉ aanlynvorm op die webblad voltooi, of kommentaar kan per e-pos gestuur word na [email protected] Verwys na www.sun.ac.za/taal vir meer inligting oor die proses en tydlyn.